છોટા રાજનને શંકા હતી કે જેડે તેના દુશ્મન દાઉદ ઇબ્રાહીમ સાથે જોડાઈ ગયો છે. તપાસ દરમિયાન એવું બહાર આવ્યું હતું કે ચેમ્બૂરના સહકાર સિનેમામાં બ્લેકમાં ટિકિટ વેચી ગુનાખોરીમાં પ્રવેશ્યા બાદ ધીમે ધીમે અંડરવર્લ્ડ ડોન બનેલા છોટા રાજનને જેડે ‘ચિંદી'(નાનો સુનો) ગણતો હતો. વળી જેડે એમ પણ કહેતો હતો કે છોટા રાજનનો દેશભક્ત ડોનનો દાવો ખોટો છે. અંડરવર્લ્ડ પર જેડેએ બે પુસ્તકો લખ્યાં હતાં ‘ઝીરો ડાયલ’ અને ‘ખલ્લાસ’ જેમાં તેણે રાજનને ખરાબ ચીતર્યો હતો અને દાઉદની પ્રશંસા કરી હતી. એ બંને પુસ્તકો પબ્લિશ થઈ ગયાં હતાં. જેડે બીજા બે પુસ્તકો લખી રહ્યો હતો જેમાં એક પુસ્તકનું નામ જ ‘ચિંદી’ હતું જેમાં પણ રાજનને નબળો ચીતરવામા આવ્યો હતો, વળી એ પુસ્તકમાં તેણે છોટા રાજનની ઓઇલ, ડીઝલ અને ચંદનનો સ્મગલિંગનો ભાંડો ફોડી નાખ્યો હતો. એક નાનોએવો ટપોરી કઈ રીતે રૂપિયાની છોળો ઉડાડતો થયો તેનું તેણે વર્ણન કર્યું હતું, એથી ગિન્નાયેલા રાજને તેનો કાંટો કાઢી નાખ્યો હતો.